钦定古今图书集成/明伦汇编/皇极典/第265卷 > 书经 > 虞书大禹谟
## 钦定古今图书集成/明伦汇编/皇极典/第265卷 > 书经 > 虞书大禹谟

曰若稽古大禹，曰：文命敷于四海，祇承于帝。曰：“后克
艰厥后，臣克艰厥臣，政乃乂，𥟖民敏德。”帝曰：“俞，允。”若
兹嘉言，罔攸伏，野无遗贤，万邦咸宁。稽于众，舍己从
人，不虐无告，不废困穷，惟帝时克。

〈大全〉西山真氏曰：“世之人主，谓言已用而不必求言而不知伏于下者之难达也，贤已得而不必求贤，而不知遗于野者之难进也。惟尧于此一以难视之，故能使言不伏，贤不遗，而致万邦之安。虽然，尧犹虑其难也，方且稽众以求事理之当，舍己以求人情之公，皆自克艰，一念为之。”

无稽之言勿听，弗询之谋勿庸。

〈蔡传〉无稽者不考于古，弗询者不咨于众，言之无据，谋之自专，是皆一人之私心，而非天下之公论，皆妨政害治之大者也。言谓泛言，勿听可矣。谋谓计事，故又戒其勿用也。此听言处事之要。